সকাল দশটা থেকে প্রথম দিনের পরীক্ষা শুরু হয়েছে। পরীক্ষার শুরুর আগেই রাজধানীর ধানমণ্ডি গভর্নমেন্ট ল্যাবরেটরি হাই স্কুল কেন্দ্রে আসেন শিক্ষামন্ত্রী। এসময় মন্ত্রী পরীক্ষার্থী ও অভিভাবকদের সঙ্গে কথা বলেন। এই কেন্দ্রেই বাংলা প্রথম পত্রের প্রশ্নপত্র খুলে পরীক্ষা কার্যক্রমের উদ্বোধন করেন শিক্ষামন্ত্রী। এবছর ২৫ ফেব্রুয়ারি পর্যন্ত চলবে তত্ত্বীয় পরীক্ষা এবং ২৬ ফেব্রুয়ারি থেকে ব্যবহারিক পরীক্ষা শুরু হওয়ার কথা রয়েছে। সারাদেশে ২৮ হাজার ৫৫১টি শিক্ষা প্রতিষ্ঠান থেকে মোট ২০ লক্ষ ৩১ হাজার ৮৯৯ জন পরীক্ষায় অংশ নিচ্ছে। প্রতিবারের মতো এবারও পরীক্ষার মোবাইল ফোন ও যে কোন ধরনের ইলেক্ট্রনিক ডিভাইস নিয়ে প্রবেশ নিষিদ্ধ করা হয়েছে। প্রশ্নপত্র ফাঁস ঠেকাতে এবছর এসএসসি, দাখিল ও সমমানের পরীক্ষা শুরুর দিন থেকে এক সপ্তাহ আগেই সকল কোচিং সেন্টার বন্ধের নির্দেশ দিয়েছিলেন শিক্ষামন্ত্রী। কিছুটা উদ্বেগ থাকলেও প্রস্তুতি ভালো থাকায় পরীক্ষায় সন্তোষজনক ফলাফল আশা করছেন শিক্ষার্থী ও অভিভাবকরা।